**Spicul**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Saltă două vrăbiuţe,

Ţopa, ţop, cu bucurie,

Au găsit o semincioară,

O bobiţă aurie.

Pare-se e-un bob de grâu,

Vrăbiuţele tot saltă,

Bobu-i unul, ele-s două

Şi nu ştiu cum să-l împartă.

Zice vrabia micuţă:

– Eu ştiu cum să procedăm,

Luăm bobul şi îndată

În ţărână-l semănăm.

După aia vom zbura

Ca să ciugulim de zor

Iarbă verde, floricele,

Uite colo, pe răzor.

Iată-aşa a fost povestea…

Spicul a crescut, e mare.

Două vrăbii saltă vesel,

Boabe-ajung la fiecare!